เตือนหุ้นกลุ่มเสี่ยงโดนปรับลดประมาณการปัญหาภัยแล้ง-ส่งออกไทยชะลอตัวกดดัน
โบรกฯแนะจับตาหุ้นกลุ่มเสี่ยงโดนปรับลดประมาณการกำไร หลังปัญหาภัยแล้ง-ส่งออกชะลอตัวกดดัน
17 ก.ค. 2558

บล.เอเซีย พลัส ระบุในบทวิเคราะห์ (17 ก.ค.) คาดว่า ปัญหาภัยแล้งจะกดดันให้ GDP Growth เติบโตต่ำกว่า 3% โดยเชื่อว่าโอกาสที่นักเศรษฐศาสตร์จะออกมาปรับลดประมาณการ GDP Growth ปี 2558 จะมีมากขึ้น โดยล่าสุดทางสำนักงานเศรษฐกิจกระทรวงการคลัง ถือเป็นหน่วยงานแรกที่ออกมารายงานผลกระทบต่อภาคเกษตรต่อ GDP ซึ่งทำให้ภาคเอกชนสามารถนำไปใช้เป็นแนวทางในการประมาณการเศรษฐกิจ และผลกระทบต่อตลาดหุ้นไทยชัดเจนขึ้น
ประเด็นถัดมาคือโอกาสการปรับลดประมาณการกำไรตลาดหุ้นไทยในปี 2558 ตามที่ทาง ASPS ได้นำเสนอใน Market Talk ต่อเนื่องถึงการปรับลดกำไรในหลายกลุ่มดังนี้
 
Domestic Play ได้แก่ ธนาคารพาณิชย์ ซึ่งปรับลดประมาณการกำไรเป็นครั้งที่ 2 ในปีนี้ โดยปรับลดลง หรือลดลงจากประมาณการเดิมราว 9% และ 9.5% ตามลำดับ
และที่เตรียมปรับเพิ่มคือกลุ่มบันเทิง โดยจะปรับลดประมาณการลงเกือบทุกแห่ง เริ่มจาก RS แม้ยอดผู้ชมทั่วประเทศช่อง 8 ในเดือน มิ.ย. ยังคงเพิ่มจากเดือน พ.ค. ต่อเนื่อง และสามารถรักษาอันดับที่ 4 ไว้ได้ แต่พบว่าอัตราใช้เวลาโฆษณาของช่อง 8 ในไตรมาส 2/58 อยู่ที่เพียงราว 45% แต่ต่ำกว่าคาดการณ์ของบริษัทที่ 55-60% โดยประเมินว่าไตรมาส 2/58 อาจจะคุ้มทุนเท่านั้น และแม้คาดว่าในครึ่งปีหลังของปี 58 จะมีแนวโน้มที่ดีขึ้น แต่คาดว่าอัตราการใช้เวลาโฆษณาเฉลี่ยทั้งปีนี้ จะอยู่ที่ราว 65% ต่ำกว่าคาดที่ 75% จึงมีแนวโน้มจะปรับลดประมาณการกำไรในปี 2558 ลงจากเดิมที่คาดว่าจะทำกำไรได้ 600 ล้านบาท เหลือ 150 ล้านบาทและปีหน้าอยู่ที่ราว 300 ล้านบาท จากเดิมที่ประเมินไว้ 730 ล้านบาทในปี 2559
ตามมาด้วย MCOT เนื่องจากคาดไตรมาส 2/58 แม้ผลกำไรจะฟื้นตัวเล็กน้อยจากไตรมาส 1/58 แต่จะลดลง 77% จากไตรมาส 2/57 จากเรตติ้งยังอยู่ในระดับต่ำ และรายได้สัมปทานจาก True Vision ได้ลดลง เนื่องจาก True Vision ได้ทยอยโอนย้ายลูกค้าไปบริษัทย่อยที่ได้ใบอนุญาตธุรกิจทีวีบอกรับสมาชิกแทน จึงมีแนวโน้มปรับลดกำไรลงจากเดิม 40% ทั้งนี้รอข้อมูลเพิ่มเติมจาก MCOT ซึ่งในสัปดาห์จะประกาศรายละเอียดเกี่ยวกับการขายสินทรัพย์ ซึ่งอาจจะทำให้มีการบันทึกกำไรพิเศษบางส่วน
ส่วน BEC มีแนวโน้มจะปรับลด เนื่องจากได้รับผลกระทบจากเศรษฐกิจในประเทศที่ชะลอตัวเช่นกัน แต่คาดว่าจะปรับลดไม่รุนแรงเหมือน 2 แห่งแรก ทั้งนี้จะปรับประมาณการหลังรายงานงบไตรมาส 2/58 เสร็จ
 
Global play ขณะนี้นักวิเคราะห์ ASPS ได้ปรับลดประมาณการกำไรของกลุ่มพลังงาน ลงจากเดิม 17.5% และ 6.5% ในปี 2558 และ 2559 (โดยปรับลดประมาณการ PTTEP ลงจากเดิม 7.9% และ 6.7% ตามลำดับ และปรับลดประมาณการกำไรของ PTT เนื่องจาก ถือหุ้นใน PTTEP 65.29% จึงทำให้ประมาณการใหม่ของ PTT ลดจากประมาณการเดิม 7.9% และ 6.7% ตามลำดับ
ตามมาด้วยหุ้นส่งออกที่คาดว่าจะปรับลดลงคือ ผู้ผลิตและส่งออกอาหารสัตว์บกครบวงจร ทั้ง CPF และ GFPT โดยคาดว่าจะปรับลด 40% และ 20% ตามลำดับ เนื่องจากผลกระทบจากภัยแล้ง กดดันต้นทุนวัตถุดิบ และประสิทธิภาพการทำกำไร รวมถึงปัญหาการทำประมง ทำให้ต้นทุนกากถั่วเหลือง ซึ่งเป็นวัตถุดิบในการผลิตอาหารสัตว์มีแนวโน้มเพิ่มขึ้นด้วย รวมถึงเศรษฐกิจในประเทศ และต่างประเทศที่ชะลอตัวกดดัน ยอดขายในประเทศและต่างประเทศ
เช่นเดียวกับหุ้นเดินเรือ ล่าสุดนักวิเคราะห์ ASPS ได้ปรับลดประมาณการกำไรของหุ้น RCL เนื่องจาก 2 เหตุผลคือ อัตราค่าระวางเรือในไตรมาส 2/58 ต่ำกว่าคาดจากการแข่งขันที่รุนแรงกว่าคาด และปริมาณขนส่งที่ต่ำกว่าคาด จึงทำการปรับลดสมมติฐานทั้ง 2 ลงจากประมาณการเดิมราว 2% และ 2% ตามลำดับ ทำให้ประมาณการกำไรปกติปี 2558 และ 2559 ลดลงจากเดิม 40% มาอยู่ที่ 300 ล้านบาท ในปี 2558 และ 2559 โดยปี 2558 ยังมีอัตราการเติบโตจากปี 2557 ราว 56%